RALLY DE PIERA (9ª PROVA PUNTUABLE SLOT CATALÀ 2008)\nDesprés de les vacances d’estiu, els pilots han tronat a l’acció per tal de reprendre el campionat amb varis objectius, per a molts amb l´única intenció de passar-ho bé i agafar experiència, altres ja han donat el campionat per perdut i han abandonat el campionat, o inclús n’hi ha que proven altres coses, de cara a fer test per la temporada que bé, per sort, els parcs tancats són dignes de veure, aquest rally han participat un total de 21 1/24 i 44 1/32, gens malament per ser la primera proba després de les vacances.\nA més Piera ha passat amb nota alta l’organització del rally, tant com per d’infraestructura, el personal, corrent i la decoració, han fet una excel·lent obra, a més com no, el magnífic comportament dels pilots que han fet fàcil la feina organitzativa.\nAl final, pilots vinguts de Castellví, Sant Esteve, Gelida, Badalona, Sant Pere de Ribes, Igualada i com no de Piera prenien part en la desena prova del intercomarcal Slot Català 2008.\nComencem per els germans grans.\nXavi Margarit a obtingut la 8ª victòria consecutiva, amb autoritat, i amb aquesta s’assegura també matemàticament la primera posició del campionat, la pregunta es si continuarà fins al final de campionat amb el WRC.\nJuan Castellví, ha aprofitat el fet de jugar a casa i de ser un excel·lent pilot per fer-se amb la segona posició del rally, aquest conjuntament amb el mal dia del seu màxim rival, han fet que estiguin empatats a 100 punts amb Enrique Moron, a falta de 3 probes per acabar el campionat.\nDavid Prades, un altre pilot local, ha obtingut una bona tercera posició, a una mica de distància dels dos primers, les opcions de podi són mínimes, però encara matemàtiques, ara bé ha d’esperar una gran catàstrofe dels 5 primers.\nIvan Margarit esta fent història, 10 de 10 i de manera contundent, com si jugués a una competició a part, es ja matemàticament campió dels històrics, suposo que el repte podria ser acabar amb 12 de 12, o pel cas agafarà un altre cotxe?\nXavi Moreno esta realitzant un magnífic campionat, envers la sort amb la S1600, s’està adaptant bé a un tipus de vehicles ideals per el seu estil de conducció, no es matemàticament segon, però o té a tocar.\nJosep Maria Farré es tercer i ha fet tercer o sigui que al igual que els companys ha complert amb la lògica del campionat, el pilot de Castellví també ho té tot de cara per obtenir la tercera plaça del campionat, ha d’esperar un error molt gros de Xavi per fer segon, i ha d’estar alerta d’en Benoit, encara que aquest també ha d’esperar un petit miracle.\nPassem ja a l´escala 1/32, on per en contra dels últims rallyes els WRC petits no han pogut amb els WRC grans.\nDavid Prades ha guanyat a domicili i ha completat una brillant actuació, això el col·loca en tercera posició, però amb més opcions ara que abans de vacances per fer-se amb el títol.\nLuis Roldan de EUPVG, ha trencat amb l’hegemonia del campionat i amb una mecànica antiga s’ha fet amb la segona plaça, cosa que ha beneficiat molt a David Prades per tal de tenir números de cara al final de temporada.\nPaulino segueix líder del campionat després de la tercera posició del rally, la lluita es ara per ara amb David Moreno que esta a tres punts després de quedar 4art, Paulino intentarà aprofitar el petit avantatge teòric que te el fet de jugar la propera jornada a casa.\nEls renegats del grup N, els híbrid entre el que et venc de caixa i el que em preparo d’ultra competició ha complert amb la lògica de la classificació general.\nFrancesc Estébanez ha pogut vèncer i obtenir aire fresc fins al final de temporada, però no es matemàticament campió, ja que amb 60 punts en joc esta a 29 punts.\nEnrique Moron, esta a la palestra i espera un error del primer que li doni peu a lluitar per el títol, de moment haurà d’esperar a que passa a Castellví de Rosanes.\nDomingo Reyes, ha fet algo que només esta al abast de pocs, situar-se tercer del campionat sense poder haver assistit a dos probes, això sumat a l’abandó d’alguns pilots el situen molt a prop de quedar-se al podi, serà Marcel Ferrer qui li lluiti aquesta tercera plaça?\nIvan Margarit domina la categoria sense haver-ne baixat encara cap cop del podi, cosa que te molt de mèrit, ja que es la categoria en que més gent s’hi presenta, en aquesta ocasió ha estat segon i ja té el primer lloc gairebé assegurat.\nLa primera plaça li ha tret el pilot local Juan Castellví, bueno, més aviat adoptat perquè el pilot es de Masquefa, però com no tenen club allí aleshores va a on més se l’estimen ;-), i aquest amor el torna amb grans resultats, com ara una victòria que li dona aire fres per assegurar-se la segona posició general.\nSergi Farré i Enric Rosich lluiten per la tercera plaça, Sergi té 117 punts i Enric te 110, voleu més emoció? En aquest duel, Enric de DPPF li va prendre la cartera al jove pilot de Castellví.\nXavi Margarit es líder indiscutible i gairebé campió assegurat, on es va alçar amb la victòria en aquesta categoria, però que a part va obtenir un gran resultat en la general, on més que un clàssic semblava un WRC.\nAra tornant a actuacions més apropiades, Josep M Farré feia la segona posició, mentre que un nou vingut en la categoria obtenia la tercera plaça, parlem del mític Benoit Huertas (pilot oficial de 1/24 històrics).\nLa tercera plaça general segueix sent per Jordi Papasseit que ja té assegurada aquesta posició d’aquí a final de temporada.\nUnai Flores esta fent història al ser un dels pilots més joves de Slot català en aconseguir totes les victòries d’un campionat en la S1600, i assegurant-se ja d’aquesta manera el títol, on a més no cal dir-ho va dominar de manera practica el rally de Piera.\nPau Canals complia també amb el seu comés i feia d’escuder del seu company d’escuderia aconseguint una segona posició molt valuosa.\nXavi Gavilan arruïnava una mica la festa de Sant Esteve al trencar l’hegemonia del podi, i es que ja ho dèiem que en Gavi, ha fet grans progressos en la S1600, llàstima que això de la 1600 pugui estar tocant a la seva fi com a categoria específica.\nLa tercera plaça del campionat es per a Enric Paloma que amb 127 punts o té tot de cara per quedar-se amb aquesta plaça, posició que només li podria robar Xavi Moreno que esta a 20 punts.\nToñi Perez ja suma 6 victòries en aquest campionat de les quals 5 són de manera consecutiva, això unit amb l´irregularitat de les seves rivals fa que tingui ja mig peu en la consecució del títol.\nAngi Barea va realitzar un excel·lent rally i es va situar segona, pero el fet de haver fallat en tres rallyes fa que ara mateix es tingui que conformar amb una 5ª plaça.\nAna Delgado completava el podi, la pilot de l´escuderia DPPF va igualar el seu millor registre de la temporada com va fer a Gelida, encara així es quarta del campionat.\nMarta Lozano i Carmen Guerrero tenen la lluita més interessant de la categoria, la pilot de Sant Esteve, 1ª amb 137 punts, es segona i te la difícil labor de mantenir o augmentar les diferencies davant una pilot experimentada com Carmen Guerrero amb 130 punts que pot fer molt mal si els nervis no li traeixen.\nMarc Jimenez guanyava la 10ª prova del campionat i ha demostrat poder guanyar fora de casa, a més convencent, ara es tercer de la general a 4 punts del segon i té l’avantatge que ha de disputar el següent rally a casa.\nJudith Grau de DPPF, esta donant molta guerra, a pesar de quedar per darrere de Marc en el rally de Piera, es maté 4quarta i amb opcions a podi, ja que només esta a 10 punts d´en Marc.\nAlex Pardo va ser el últim en pujar-se al podi, una tercera posició que el manté segon, pero que no es pot relaxar, ja que li queda un final de temporada molt complicat.\nEn definitiva, ja queda poc però encara queda emoció, i segur que molt pilots tenen els seus reptes personals. Pujar posicions, sumar punts pel ranking, agafar experiència o potser anar a passar una bona estona amb els companys.


Arxius de Societat - URC\nEntries tagged with "Societat"\nMor el pare Massot, puntal de l’aportació de Montserrat a la cultura catalana\nNotíciesBy secretaria 25 d'abril de 2022\n(CR · 24/04/22) “Tinc feina per viure cent cinquanta anys!”, deia el pare Massot. Una expressió que descrivia la capacitat ingent de treball d’aquest monjo de Montserrat. El mallorquí Josep Massot i Muntaner ha mort aquesta matinada, amb 80 anys, l’endemà de la diada de Sant Jordi. Editor, historiador i filòleg, marxa així un savi,…\nRefugiades ucraïneses a Poblet: “Hem sortit de l’infern”\nNotíciesBy secretaria 20 d'abril de 2022\n(CR · Laura Mor/Roger Vilaclara · 17/04/22) Segons l’ACNUR ja són 4,6 milions els refugiats ucraïnesos que han fugit a d’altres països des que va esclatar la guerra el 24 de febrer. A Catalunya moltes comunitats religioses s’han mobilitzat per fer possible una primera resposta. És el cas del monestir de Poblet que, des de fa…\nLa casa de les Franciscanes Missioneres a la Garriga acollirà 60 refugiats d’Ucraïna\nNotíciesBy secretaria 11 de març de 2022\n(CR · Víctor Rodríguez ·10/03/22) –CR) Els propers dies la Garriga rebrà un autocar amb una seixantena de refugiats ucraïnesos. S’instal·laran a la Casa d’espiritualitat que fins fa poc regentaven en aquest municipi del Vallès Oriental les Franciscanes Missioneres de la Immaculada Concepció. D’ençà que les monges van marxar per manca de vocacions l’any 2021,…\nEls Maristes obtenen un certificat internacional com a institució amb espais segurs\nNotíciesBy secretaria 2 de febrer de 2022\n(Maristes · 31/01/22) Les escoles i les obres socials maristes de la Província L’Hermitage hem rebut la certificació de Keeping Children Safe que ens acredita com a xarxa que ofereix espais segurs als infants i joves i que respecta els seus drets. Som l’única xarxa de Catalunya que té aquest reconeixement i ens omple de satisfacció poder-ho…\nLa SalleXperience: fe, cultura i vocació per als joves\nNotíciesBy secretaria 20 de gener de 2022\n(CR · Roger Vilaclara · 18/01/22) Despertar una nova sensibilitat en els joves a través del diàleg entre fe i cultura. Amb aquest propòsit ha arrencat aquest curs La SalleXperience. Un projecte de l’àmbit de pastoral de les escoles La Salle de Catalunya que pretén potenciar l’interès dels joves per a l’acció social, la interioritat…\nLa missa de La 2 canvia de capella habitual\nNotíciesBy secretaria 18 de gener de 2022\n(La Missa de TVE2) Després de 13 anys al Monestir de Sant Domènec de les monges dominiques, a Sant Cugat del Vallès, La Missa de La 2 de TVE Catalunya ha canviat d’escenari. La celebració que s’emet a les 10:30 h els diumenges i dies de festa religiosa de precepte, des d’aquest diumenge, ha passat a una de les…\n“El monestir de Montserrat continua sent avui un dinamitzador social i econòmic pel país”\nNotíciesBy secretaria 16 de desembre de 2021\n(Catalunya Religió · Glòria Barrete · 15/12/21) L’any 2019 Montserrat va assolir un nou rècord de visitants, arribant als 2,67 milions. L’any 2020, però, i degut a la pandèmia de la Covid-19, la caiguda de visitants va ser del 70%, percentatge de caiguda molt similar al de l’any 2021 en què la caiguda de visitants representarà…\nNotíciesBy secretaria 18 de novembre de 2021\n(Catalunya Religió · ACUB · 15/11/21) Les benedictines dels monestirs de Sant Pere de les Puel·les de Barcelona i Sant Benet de Montserrat han presentat oficialment el projecte ACUB Àmbit Cultural de Benedictines. Nascuda el juliol de 2020, ha estat creada per conservar, gestionar i difondre el seu patrimoni documental, històric i cultural en successió del ja desaparegut…\nCarta de la Plataforma Església pel Treball Decent a la vista de les eleccions a Corts Generals\nNotíciesBy admin 25 d'abril de 2019\nEl passat 15 d'abril de 2019 amb motiu de les pròximes eleccions a les Corts Generals, la Plataforma Església pel Treball Decent ha adreçat aquesta carta als diferents partits polítics que concorren en aquestes eleccions perquè es comprometin amb un seguit de propostes que ha elaborat la mateixa plataforma. Addicionalment, la Plataforma Església pel Treball…\nNotíciesBy admin 5 de març de 2019\nAvui, 8 de març, reivindiquem un cop més una societat igualitària on tothom, independentment de la seva identitat de sexe, gènere, edat, orientació sexual, classe social, cultura, religió o ètnia, tingui les mateixes oportunitats per formar-se, treballar i tenir una vida digna. Defensem uns ideals feministes en els quals creiem que el patriarcat ens afecta…


Òpera i tecnologia. Una combinació en digital – OCC InCom-UAB\nHome > Notícies > Òpera i tecnologia. Una combinació en digital\n+ info: Cultura Digital\nL’òpera és un art total on conflueixen la música, el teatre, el cant, la poesia, les arts plàstiques i fins i tot en ocasions la dansa. Tots els components de l’òpera es combinen en una complexa alquímia creant espectacles que desperten la imaginació i la sensibilitat del públic tot posant de relleu les passions i misèries de la condició humana. Aquestes especials característiques han donat lloc a que els escenaris operístics hagin utilitzat des de fa segles espectaculars escenografies, efectes visuals i gran maquinària. No és d’estranyar per tant que les grans produccions operístiques, que compten també amb grans recursos pressupostaris, hagin estat un dels primers camps on s’ha experimentat amb les noves tecnologies aplicades a l’escena a través de projeccions audiovisuals, mappings i tecnologia digital.


"Disposar de noves eines terapèutiques més específiques per les malalties autoinflamatòries millorarà la qualitat de vida dels pacients" | Notícies | Recerca Sant Joan de Déu | Recerca Sant Joan de Déu\nQuè són les malalties autoinflamatòries i quines són les seves característiques?\nEl terme "malalties autoinflamatòries" es va proposar l'any 1999, com a contraposició a les malalties autoimmunes en les quals hi ha un trastorn de la immunitat adquirida. En les malalties autoinflamatòries el que s'observa a grans trets és un trastorn de la immunitat innata. Aquestes malalties cursen amb quadres inflamatoris que es caracteritzen per febre, però també per lesions cutànies, òssies, etc.\nActualment la més coneguda és la Febre Mediterrània Familiar, la primera on es va poder identificar la causa genètica subjacent, però en els darrers anys s'han anat identificant altres malalties com ara la síndrome hiperIgD o dèficit de mevalonat quinasa, les criopirinopaties o la síndrome TRAPS (o síndrome periòdica associada al receptor de necrosi tumoral), entre moltes altres.\nA escala molecular què tenen en comú totes elles?\nMolts d'aquests processos autoinflamatoris estan relacionats de manera més o menys directa amb una alteració en les vies de la inflamació regulades per l'inflamasoma. L'inflamasoma és un complex multiproteic implicat en l'activació d'alguns processos inflamatoris, que entre d'altres acaben produint una sobreproducció d'interleucina 1. Actualment tenim alguns fàrmacs capaços de bloquejar l'acció de la interleucina 1 i controlar la resposta inflamatòria descontrolada d'aquests pacients.\nQuins tractaments existeixen actualment per aquests pacients?\nFins ara totes aquestes malalties es controlaven amb tractaments simptomàtics com els antiinflamatoris no esteroïdals o els corticoides, però aquests fàrmacs són poc específics i a més presenten efectes secundaris durant el seu ús. Pel que fa a la Febre Mediterrània Familiar també tenim la colquicina, un fàrmac segur i que funciona en la majoria dels pacients amb aquesta malaltia.\nDes de fa uns anys diferents línies d'investigació intenten trobar fàrmacs que actuïn d'una manera més dirigida davant d'algunes de les vies implicades en la inflamació. Aquest és el cas del bloqueig de la interleucina 1β. Actualment, aquest abordatge farmacològic es realitza per tres vies: bloquejant el receptor de la interleucina, atrapant la interleucina o amb l'ús d'anticossos monoclonals contra la interleucina. Aquesta darrera via és la del nostre assaig clínic.\nQuines diferències hi ha entre el fàrmac del vostre assaig i els fàrmacs que s'usen habitualment?\nEl fàrmac utilitzat en el nostre assaig s'anomena Canakinumab i és un anticòs monoclonal contra la interleucina 1-beta. A diferència dels altres fàrmacs, aquest té una vida més llarga i els pacients reben el fàrmac cada quatre-vuit setmanes, el que permet minimitzar les injeccions subcutànies o les visites al centre de salut. Per altra banda, el perfil d'efectes secundaris, entre ells les infeccions, ha estat molt acceptable.\nPer què dius que aquest ha estat un assaig clínic ambiciós, en què es diferencia dels altres?\nEn primer lloc perquè hem realitzat l'assaig simultàniament en pacients amb tres malalties autoinflamatòries diferents, la Febre Mediterrània Familiar resistent a colquicina, la síndrome Hiper-IgD i la síndrome TRAPS. I en segon lloc, metodològicament, ha estat un assaig molt complex, ja que s'ha realitzat en quatre fases on hi havia períodes sense tractament, escalats de dosi i ajustos de la freqüència\nCom és la vida d'un nen o nena amb una malaltia autoinflamatòria?\nEls pacients que tenen aquestes malalties pateixen periòdicament processos inflamatoris amb febre; alguns d'ells a més poden presentar lesions cutànies, malestar general, adenopaties (inflamació dels ganglis limfàtics), afectació ocular, inflamació articular, etc. En alguns pacients la persistència de la inflamació pot ocasionar danys crònics, i en els casos més severs podem trobar entre les complicacions l'amiloïdosi que pot acabar provocant una insuficiència renal.\nPer una unitat especialitzada en el maneig de les malalties autoinflamatòries, com la nostra, el fet de tenir una nova eina terapèutica que controla aquesta via de la inflamació és un gran avanç. Ja que ens permet un bon control dels símptomes millorant alhora la qualitat de vida d'aquests pacients.


“Coneguem els nostres parcs” potenciarà la vessant tecnològica durant els propers anys - Anthesis Lavola\n“Coneguem els nostres parcs” potenciarà la vessant tecnològica durant els propers anys\nEducació ambiental Programes educatius\nEl programa “Coneguem els nostres parcs”, de la Diputació de Barcelona, apostarà per la innovació tecnològica durant els propers anys treballant amb els docents a través de la comunitat virtual existent. El “Coneguem” porta més de 36 anys acostant la natura als escolars i és considerat el degà de l’educació ambiental a Catalunya. El seu objectiu és donar a conèixer els espais naturals protegits que gestiona la Diputació.\nRecentment, Lavola ha ampliat quatre anys més la coordinació del programa, de manera que manté la feina que ha estat fent quasi des dels inicis del “Coneguem” i reforçarà l’aspecte tecnològic ja mencionat. Gràcies a això es manté com un dels projectes més emblemàtics de l’equip d’Educació.\nL’estructura del programa parteix d’una primera fase on l’alumnat treballa els continguts a l’aula i una segona on realitza les visites als espais naturals, guiat per un educador/a. Durant tot aquest temps, les tasques principals de l’equip d’educació han sigut gestionar els educadors, dinamitzar les visites i elaborar els continguts.\nA més, el programa s’ha anat adaptant a les necessitats educatives de cada moment, mantenint la capacitat d’experimentar durant les visites als entorns naturals i actualitzant la metodologia, els materials i els recursos disponibles.\nUn concurs de vídeo per l’alumnat\nA la comunitat virtual, els docents poden descarregar-se els recursos que treballaran a les aules abans de fer les sortides als espais naturals. Un dels recursos més recents és el nou vídeo de presentació, on es plantegen algunes preguntes a l’alumnat per a preparar la sortida a l’espai i motivar-los a anar-hi.\nDe cara al curs que ve es realitzarà un segon vídeo que seguirà la mateixa línia i també plantejarà preguntes per preparar millor les visites. A més, es crearà una tercera fase posterior a la sortida que consistirà en un concurs de vídeo pels alumnes amb un premi final per al guanyador.\n“Coneguem els nostres parcs” és un exemple clar d’aliança entre el sector privat i el públic, tal i com han comentat en una recent entrevista Josep Melero, responsable de comunicació i divulgació ambiental de la Xarxa de Parcs Natural de la Diputació de Barcelona, i Pere Pous, fundador de Lavola.\nÉs una unió que segueix l’objectiu número disset dels Objectius de Desenvolupament Sostenible (ODS), “Aliances per a aconseguir els objectius”, i que permet aportar elements diferencials i enriquir el programa, aconseguint fer arribar més lluny l’educació pel desenvolupament sostenible.\nSant Cugat impulsa la campanya ‘Tinc morro’ per tornar els senglars al bosc


Luxurious Apartment Gdańsk Polònia - Ofertes d'hotels amb els MILLORS DESCOMPTES EN LÍNIA\nMés informació sobre Luxurious Apartment\nSituat a Jardins Long, Luxurious Apartment és el lloc perfecte per gaudir de Gdańsk i els seus voltants. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat. Luxurious Apartment ofereix un servei impecable i compleix amb totes les exigències dels més experimentats viatgers. Els clients de l'hotel poden gaudir de recepció 24 hores, instal.lacions per a minusvàl.lids, express check-in/check-out, habitació familiar, ascensor. Gaudiu de les comoditats d'alta gama com ara calefacció, balcó/terrassa, aparell de televisió, aparell de televisió LCD/pantalla de plasma, TV satèl•lit/cable per tal de relaxar-vos després d'un cansat dia. A més, l'oci que l'hotel ofereix assegurarà que tengui molt a fer durant el dia. Gaudeixi d'incomparable serveis i d'una localització de prestigi a Luxurious Apartment.


Batalla per Wesnoth 1.4\nNotes de la versió 1.4 de Batalla per Wesnoth\n8 de març de 2008. L'equip de Wesnoth s'enorgulleix de presentar la versió 1.4 de «La Batalla per Wesnoth», un joc lliure d'estratègia per torns, amb una ambientació fantàstica i certs elements de rol. El joc ja està disponible ara per a Windows, Mac OS X, i diverses distribucions GNU/Linux.\nQuè hi ha de nou a Wesnoth 1.4\nPer a jugadors\nPer a creadors de campanyes\nPer a jugadors, la versió 1.4 aporta ni més ni menys que set campanyes noves, una interfície d'usuari redissenyada, nova música d'alta qualitat més diversificada, i actualitzacions de gràfics que inclouen imatges i retrats de moltes unitats. Per a dissenyadors, l'editor de mapes i el llenguatge WML han millorat significativament les seves opcions i ara permeten escriure escenaris més creatius.\nTambé és important remarcar que aquesta és probablement la versió més sòlida de Wesnoth fins al moment. S'han solucionat més de 300 errors individuals durant el període de desenvolupament de les versions 1.3, i s'han introduït noves eines que eviten cert tipus d'errors específics tot i realitzant certes comprovacions d'integritat dels fitxers de dades del joc.\nA continuació trobareu algunes de les novetats de la versió 1.4 més en detall.\nS'inclouen set campanyes noves amb el joc\nS'ha multiplicat el nombre de campanyes principals. A més d'una campanya completament nova, El martell de Thursagan, també s'inclouen versions més ben acabades i actualitzades de les següents campanyes escrites per la comunitat d'usuaris: Descens a les tenebres, Llibertat, Renaixença del nord, El ceptre de foc, La incursió dels orcs, i Full d'Ull Negre.\nRedisseny parcial de la interfície d'usuari\nLa interfície d'usuari de Wesnoth 1.4 té un aspecte més net, amb lleugeres finestres semi-transparents en comptes dels antics diàlegs modals, opacs i amb botons. Hi ha altres efectes gràfics més subtils que us ajudaran a fer un seguiment del que passa quan seleccioneu una unitat i us disposeu a atacar l'enemic, sense interposar-se entre vosaltres i el joc. A la barra d'estat ara no només es pot veure el nombre de llogarets que estan sota control, sinó que també es pot veure el nombre total. Les accions de la interfície i els canvis de dia/nit tenen ara discrets efectes de so indicatius. Podreu arrossegar i deixar anar unitats per desplaçar-les. I també es suporten les rodetes de desplaçament dels ratolins.\nAra és possible revisar l'escenari, discutir, i canviar les opcions després d'una partida\nHan desaparegut els antics diàlegs modals plens d'opcions que apareixien immediatament després d'una victòria en un escenari, i tampoc tornareu instantàniament a la sala de joc (o, en campanya, continuareu amb el següent escenari). En comptes d'això, hi ha un sol diàleg emergent després del qual passareu a «mode persistent», que us permetrà discutir amb amics i adversaris, utilitzar les ordres habituals, canviar les opcions, i en general qualsevol acció excepte combatre.\nS'ha revisat i estès la col·lecció multijugador\nMapes i escenaris multijugador nous: Subhasta, Fosc auguri, Poblets, La praderia de Mokena, Les trampes de Manzivan, El caos de Xanthe .\nMapes revisats: La maresma d'Alirok (abans Triple Blitz ), La caldera d'Amohsad, Província d'aigua blava, L'illa dels castells, Les coves dels basiliscs, El camp dels croats, El camp de batalla de Cynsaun, El cau d'Onis, El llac del meteorit , Bosc de la por, Les terres lliures (abans Càrrega ), Pastís hexagonal, L'illa dels taurons, L'illa dels Horatii, Rei de la muntanya, Llacuna, El riu Loris, Merkwuerdigliebe, Morituri, El camí de les dagues, El delta de Sablestone, Castells assetjats, L'encreuament del cap d'Argent, Les ruïnes de Sulla, L'ocàs de Waterloo, El canal de Weldyn (abans Blitz ), Wesbowl .\nModificació i reequilibri d'unitats\nSaltejadors, caçadors furtius i brètols poden avançar fins a nivell 3. S'han retocat i reequilibrat moltes unitats, com el lich ancià, la fetillera elfa el fugitiu, el fantasma, l'huracà drac, el lich, el mag de la llum, l'endevinadora sirènida, la sacerdotessa sirènida, el guerrer sirènid, el mirmidó naga, el nigromant, l'assasí orc, el bosquerol elf, la guàrdia reial, el drac del cel, el mag blanc, l'aparició, i tots els sauris i ratpenats.\nA més a més, el tipus de mal «sagrat» s'ha canviat a «arcà» i és ara un atac anti-màgia més genèric, útil no només contra els no morts: elfs, dracs i trols són algunes de les unitats que són vulnerables a aquest tipus d'atac.\nS'han revisat i afegit molts retrats\nS'han millorat i afegit molts retrats d'unitats i herois. A destacar el nou conjunt de retrats dels elfs, que segueix un estil molt més uniforme.\nNoves funcions de les animacions\nMoltes més unitats tenen animacions de combat completes. Moltes altres unitats ja disposen també d'animacions d'inactivitat, que es mostren periòdicament quan les unitats no estan fent res específic. D'altra banda, certes unitats i objectes tenen animacions d'espera, que estan actives constantment; els ratpenats baten les ales i les fogueres pampalluguegen. S'ha millorat la base de moltes unitats, incloent els mags i els fantasmes, així com de molts efectes especials, com per exemple els atacs màgics.\nMillores a la sala de joc multijugador\nPodeu indicar una llista d'aquells usuaris que s'haurien d'ignorar (de forma que no veureu el que escriuen). També podeu indicar quins són els vostres amics; els noms dels amics es veuran destacats i apareixeran al principi de la llista d'usuaris quan estiguin connectats.\nAra podeu seleccionar explícitament una líder femenina en partides multijugador. L'ajuda del joc s'ha revisat, reorganitzat i expandit. Hi ha cinc cançons simfòniques completament originals, i molts efectes sonors nous o millorats. Les partides desades es comprimeixen automàticament per estalviar-vos espai de disc.\nL'editor de mapes té moltes més possibilitats\nEs poden obrir els mapes directament des d'un fitxer d'escenari, així com tornar-los a desar.Ja no es necessari que les posicions inicials estiguin en torres. La paleta de terrenys s'ha dividit en grup de forma que ja no es necessari fer tants desplaçaments per trobar el tipus indicat. També hi ha molts terrenys nous: terra de conreu, castell elf i molí s'han afegit al conjunt de terrenys bàsics, i hi ha ponts per creuar pantans, aigües profundes o abismes. Les cantonades del mapa també han canviat per eliminar algunes distorsions del terreny i fer que els mapes petits es vegin millor en pantalles grans (i aquests canvis també s'apliquen en la visualització del joc).\nWML és considerablement més potent\nS'ha redissenyat completament l'animació WML d'una forma molt més flexible i genèrica. La substitució de variables complexes s'utilitza ara en totes les accions WML. Hi ha un generador de nombres aleatoris segur per a partides multijugador. L'etiqueta [set_menu_item] permet als dissenyadors d'escenaris crear menús personalitzats que executin accions WML arbitràries utilitzant el botó dretdel ratolí. Els elements dels filtres d'unitats i d'ubicació estàndard ofereixen noves opcions (incloent expressions booleanes completes), que els fan molt més potents i reemplacen la major part del que es feia abans amb els filtres de propòsit específic.\nEl motor del joc suportarà ara campanyes multijugador, tot i que encara no se n'inclou cap. Aquesta és una oportunitat per als creadors que vulguin explorar noves fronteres dins el món de Wesnoth.\nBatalla per Wesnoth està disponible sota la Llicència Pública General (GPL). El codi font està disponible a wesnoth.org on també podreu trobar les instruccions necessàries per compilar-lo des de diversos sistemes operatius. També disposeu de paquets preparats per als sistemes operatius més populars, incloent GNU/Linux, Windows i Mac OS X.\nWesnoth per a MS Windows\nWesnoth per a Mac OS X\nPodeu obtenir informació més actualitzada i detallada a la pàgina de descàrregues.\nSi teniu una versió anterior del joc, us pot interessar descarregar només els fitxers xdelta.\nLlistat de canvis complet (anglès, molt llarg)\nPàgina oficial de Wesnoth (anglès)\nNotes de la versió 1.0 de Wesnoth\nNotes de la versió 1.2 de Wesnoth


El futbol platja de Roses canvia de data i se celebrarà el 23 de juliol — Ajuntament de Roses\nEl futbol platja de Roses canvia de data i se celebrarà el 23 de juliol El Campionat Local de Futbol Platja "Vila de Roses" organitzat per l'Àrea d'Esports de l'Ajuntament, arriba enguany a la seva XX edició. En aquesta ocasió, la celebració tindrà lloc dissabte 23 de juliol i oferirà inscripció gratuïta per commemorar el vintè aniversari. Les inscripcions per participar es podran realitzar de l'11 al 15 de juliol. http://www.roses.cat/noticies/el-futbol-platja-de-roses-canvia-de-data-i-es-fara-el-23-de-juliol http://www.roses.cat/@@site-logo/escut.png\n06/07/2016 14:30 -\nEl Campionat "Vila de Roses" consisteix en un campionat obert de futbol platja, d’un dia de duració, on poden competir un màxim 16 equips de 10 jugadors. El campionat es desenvoluparà a l’espai habilitat per a aquesta activitat i que es troba a la platja de la Punta de Roses.\nAmb motiiu d’aquesta vintena edició, l’Ajuntament de Roses ha determinat que la inscripció d'enguany sigui gratuïta. L'objectiu és donar suport i fomentar aquesta activitat, així com un reconeixement a tots aquells equips que han participat en les darreres edicions promocionant el torneig local.\nAcabat el periode d’inscripció, i en el cas que els equips inscrits correctament (fulls d’inscripció degudament omplerts, amb totes les dades dels participants, noms cognoms, dates de naixement i DNI’s, etc…), sigui superior a 16, se seguiran els següents criteris de prioritat per triar els participants:\n- Equips que hagin jugat de forma continuada els darrers 3 campionats locals\n- Equips que tinguin un major nombre de participacions en el Campionat local.\n- Equips que hagin obtingut els millors resultats en les seves participacions


El refugi antiaeri de Valls ARXIU / INFOCAMP\nL'Oficina Municipal d'Informació Turística presenta una nova ruta que sota el nom de 'Descobreix Valls' oferirà la possibilitat de realitzar una visita guiada que permetrà al visitant conèixer els principals actius turístics de la ciutat amb una sola visita d'una durada d'una hora aproximadament, com a diferència de les rutes actuals que es centren en un espai o temàtica concreta. D'aquesta manera, els interessats podran visitar el refugi antiaeri, el campanar de Sant Joan, el Call Jueu, la plaça de l'Oli i la Capella del Roser.\nLa ruta tindrà lloc els dimecres, dissabtes i diumenges a partir de les 11 del matí. Els visitants que facin la ruta els dimecres, sortiran des de la plaça de la Zeta i podran fer una degustació de cafè a la Cafeteria Lider, mentre que els que la realitzin durant el cap de setmana començaran des de l'Oficina de Turisme i inclou un tast de vermut al Magatzem del Vermut. Per participar a la ruta 'Descobreix Valls' no fa falta cap cita prèvia, i a més, tampoc es fixarà un número mínim de persones per iniciar aquesta ruta, facilitant la visita a totes aquelles parelles, famílies i grups d'amics que conjuntament no formen un grup ampli de persones.\nPer altra banda, aquest novembre, els visitants disposaran d'uns horaris fixes d'obertures dels espais més emblemàtics de la ciutat. Així, el campanar de Sant Joan es podrà visitar els dilluns i els divendres, de 12 a 13 hores, i també els dissabtes, a les 17 hores. Per altra banda, la Capella del Roser es podrà veure els dimarts, de 12 a 13 hores. Finalment, el Refugi antiaeri es podrà visitar els dijous també, de 12 a13 hores.\nValls també està present a les visites guiades a la comarca 'Alt Camp al descobert' que tenen lloc tots els dissabtes i diumenges d'aquest novembre a diferents municipis. Així, diumenge 3, la ruta Domini del Camp de Tarragona farà la visita guiada Descobreix Valls. I dissabte 16, la ruta Alt Camp, enclavament estratègic del Camp, finalitzarà al campanar de Sant Joan per poder gaudir de la posta de sol.


L'alcalde de Montferrer demana a Mas que CiU pregunti a Madrid sobre la rotonda de la N-260 - FÒRUM.ad\nL’alcalde de Montferrer demana a Mas que CiU pregunti a Madrid sobre la rotonda de la N-260\nOn: 09/03/13 20:48\nEl president de la Generalitat, Artur Mas, ha visitat, aquest dissabte, el municipi de Montferrer i Castellbó, i l’alcalde de la localitat, Jordi Calvet, ha aprofitat per demanar-li que Convergència i Unió faci una consulta sobre la rotonda que reclamen al Congrés dels Diputats. Segons ha explicat Calvet, el president català s’ha mostrat molt sensible amb el tema i ‘ha vist clar que és un perill públic’ que no hi hagi una rotonda a l’N-260 al seu pas pel municipi.\nLa reclamació de l’Ajuntament i dels veïns de Montferrer i Castellbó perquè el Ministeri de Foment executi les obres per construir una rotonda a l’N-260, al seu pas pel municipi, s’ha fet arribar, aquest dissabte al president de la Generalitat de Catalunya. Artur Mas ha aprofitat la visita a Sant Joan de l’Erm amb motiu de la seva reunió amb els representants de les estacions d’esquí nòrdic de Catalunya per visitar també el municipi de Montferrer i Castellbó.\nDurant la reunió amb l’alcalde, Jordi Calvet, han visitat la zona conflictiva on reclamen que es construeixi una rotonda, i segons l’alcalde, Mas s’ha mostrat molt sensible amb el tema. ‘Ha vist clar que és un perill públic’, ha dit Calvet, que opina que tothom que vegi aquest punt sap que és una zona perillosa.\nAixí, Calvet ha demanat al president de la Generalitat que el grup parlamentari de Convergència i Unió demani al Congrés dels Diputats si hi ha previst fer alguna actuació en aquesta zona o si s’està buscant una solució. Tot i que Calvet ha recordat que no depèn de la Generalitat, sí que s’ha mostrat satisfet de comptar amb el suport de Mas en aquesta qüestió.\nMentrestant, les manifestacions dels veïns es mantindran, i aquest diumenge a les 17.15 hores serà la següent aturada que provocaran, durant quinze minuts, a la N-260.\nPrevious Post: Cinc ferits en bolcar un vehicle prop del Pont de Madrid a Santa Coloma\nNext Post: Andorra la Vella i el festival Castell de Peralada mostren la seva voluntat de reforçar la col·laboració (Vídeo)


Treballs Especials - Tirolines\nInflables i més\nMés amunt, més segur.\nEls treballs especials són la manera més segura, versàtil i econòmica d’arribar a llocs de difícil accés. Anigami aporta solucions tècniques, experiència i professionalitat per als vostres projectes verticals, subterranis, d’elevació o de rigging.\nTreballem en diversos àmbits, des de la industria, la construcció i l’espectacle fins a l’agricultura o l’energia. En actuacions d’emergència, instal·lació de línies de vida, neteges industrials, poda d’alçada, senyalística d’edificis, rodatges i publicitat, etc.\nT +34 93 744 72 95\nM +34 618 23 10 12


Finques Josep Ferrer: serveis immobiliaris a Girona i Colera\nEls nostres serveis immobiliaris a Girona i Colera\nConeix la nostra agència immobiliària a Girona i Colera\nJosep Ferrer Pabó API SL és una agència immobiliària amb dues oficines, una a Girona ciutat i l'altra a Colera, poble de la Costa Brava a l'Alt Empordà.\nL'empresa, amb més de trenta anys d'experiència, està dirigida per Josep Ferrer Pabó, Agent de la Propietat Immobiliària i Cristina Clos Quintana, Administradora de Finques.\nA Girona, la tasca principal ha estat i és encara la comercialització del Conjunt de Les Casernes i la seva administració. D'altres activitats importants són la gestió de patrimoni, lloguer i venda d'habitatges de primera residencia,lloguer i venda de naus industrials i locals comercialsi lloguers de pisos per estudiants.\nA Colera, l'empresa s'ha especialitzat en l'estudi de noves promocions, plans parcials, venda d'apartaments de segona residencia, lloguers turístics,administració de comunitats de propietaris i gestió de patrimoni.\nTambé gestionem serveis immobiliaris a d'altres pobles de l'Alt Empordà.\n100% professionals del sector\nVenda d'immobles a Girona i Colera\nNoves promocions – Segona mà – Habitatges residencials – Locals comercials – Naus industrials – Solars per a noves promocions.\nLloguer d'immobles a Girona i Colera\nHabitatges primera residència – Habitatges de temporada – Lloguer turístic.\nTenim els millors pisos de lloguer a la zona de Les Casernes de Girona, també oferim pisos per estudiants i a la zona de Colera (Costa Brava) tenim pisos on poden gaudir de les seves vacances.\nEls ajudem a trobar el millor finançament que li poden oferir les entitats bancàries.\nEn cas de noves promocions, estudiem la demanda a fi de conèixer el mercat i la tipologia dels habitatges que s'han de construir.\nBusquem el millor llogater i gestionem tota la operació.\nEn el cas de venda, valorem gratuïtament el seu immoble, i en cas de compra els assessorem sobre el preu de mercat. També fem tassacions per herències, tassacions judicials i sempre que sigui necessari conèixer el valor del mercat.\nEns podem fer càrrec de la gestió integral del seu edifici.


Home Api\tCom vendre per Internet utilitzant Instagram\nDiuen que una imatge val més que mil paraules, i quan es tracta de vendre cases, això és totalment cert. Per això, a Api.cat et donem uns consells sobre com vendre per Internet utilitzant Instagram.\nSi ets usuari d’aquesta xarxa social, segur que pots imaginar com pot ajudar-te a vendre pisos. Si encara no l’has utilitzat, t’expliquem les seves possibilitats per a un agent immobiliari.\nPer començar, has de baixar-te l’aplicació al teu smartphone i crear-te un perfil. Fet això, ja pots fer fotos amb el teu telèfon d’aquesll pis de Lleida o de la casa de Vic que tens per vendre, i compartir-les.\nPensa bé quines fotografies vols fer: si és necessari, prepara una mica l’espai o estudia bé quina és la millor hora per la llum o des de quin angle es veu més bonic el pis o aquella habitació. L’important és que les imatges siguin atraients.\nUtilitza bé el mitjà: a Instagram, les fotografies són quadrades, tingueu-ho en compte en els enquadraments. Juga també amb els múltiples filtres que té l’aplicació, ja que et permetran crear fotografies més neutres, més càlides o amb un toc evocador.\nEtiqueta bé les imatges: Instagran funciona amb hashtags: les imatges s’etiqueten usant # seguit de paraules clau. Per vendre una casa a Tarragona, pots posar, per exemple, #casa #Tarragona #acollidora #4habitacions #envenda #forsale , el teu contacte i, si ho creus convenient, un preu.\nDefineix el teu públic: Instagram l’utilitza gent de tot el món. Pensa si t’interessa tancar vendes entre el teu públic més pròxim o si et dirigeixes a possibles interessats d’altres països. En aquest cas, etiqueta les imatges també en anglès o en els idiomes que t’interessin.\nComparteix les fotografies: no només a Instagram, utilitza també altres xarxes socials com Twitter i, sobretot Facebook, ja que també és molt visual. Si tens un web, afegeix un enllaç a Instagram perquè les persones que el visitin sàpiguen que poden et poden trobar allà.\nInteracciona amb altres usuaris: perquè les teves fotografies arribin com a més gent millor, has de buscar persones a les que t’interessi seguir i tenir també seguidors amb els quals compartir imatges. Comença pel teu cercle pròxim (família, amics, col•legues de la feina… ) i ves ampliant-lo. En aquests casos, mai saps qui pot estar interessat.\nSegueix les novetats de la pròpia xarxa: Instagram estudia inserir publicitat i ampliar l’aplicació al vídeo a partir de 2014. Potser et pot interessar.\nCreus ara que pots vendre per Internet utilitzant Instagram? És fàcil i pot ser-te molt útil. Molts venedors ja ho estan comprovant.\nSaps com hauria de ser la targeta de...


Les costelles, el triomf de la carn | Estil | EL PAÍS Catalunya\nLes costelles, el triomf de la carn\nPoques tallades més seductores hi ha del llom ben fet, sense carbonitzar-lo ni deixar que la sang ragi, com la del be/me/ anyell/bestiar\nPalma 15 DES 2018 - 20:00\tCET\nCostelles de xai. joan sánchez\nEl llom del be (me, xai, xot, anyell, bestiar), el llomet que s’aguanta entre les costelles i l’espinada i dona moviment a les bestioles, és una veritable joia càrnica, un detall de gran valor en el menú per la seva entitat, gust, sabor i el resultat que sembla sempre nou.\nPerò sembla que les costelles han perdut el seu lloc en l'altar de les devocions i la fama de les coses del menjar públic i privat. Serà de forma temporal perquè la rotundament subtil i gustosa potència de la mossegada limitada sobreviu ( i tornarà) al marge de les modes i preus durs, cars. El cost de la vida, un gran adversari.\nL'anyell, animal simbòlic del cristianisme –i tan consumit pels musulmans en el seu calendari devot–, és en el menú domèstic de les celebracions mediterrànies amb la versió litúrgica del rostit pasqual (i el frit de vísceres), com una ofrena íntima.\nEl be va figurar habitualment de manera estel·lar en les cartes i en les taules particulars no humils, sense protocol previ, amb els plats de costelles fregides i amb patates, o a la brasa. Era un esdeveniment, perquè pel seu valor de mercat les costelles no estan ni estaven en el menú de comú, rutinari, habitual.\nEl costellam oví, l’esquelet, és una de les estructures més complexes i belles de les anatomies animals comestibles. Sembla el casc d'una barca –de costelles, en tenen els llaüts– o les voltes d'una gran nau gòtica. Els arquitectes sense nom i els famosos des del segle XX miren o imiten els entramats de bigues, ponts i palaus de congressos i altres artificis.\nEls tretze parells de costelles, de pal i ronyonada, una a una, es fragmenten en el plat com una de les millors carns (petites) amb personalitat i consideració pròpia. Possiblement poques tallades més seductores hi ha del llom ben fet, sense carbonitzar-lo ni deixar que la sang ragi; el be/me/ anyell/bestiar convé que no sigui de llet, madur emperò no vell. I ben tallat i presentat pel carnisser.\nLa carn veïnada a l'os té la consideració gastronòmica i la llegenda de ser la més saborosa. Hi ha qui en els bens distingeix també el costat pel qual es tomben o reposen per assenyalar quina és la millor de les idèntiques cames o costellam.\nEn la construcció i manteniment natural del paisatge rural de les illes, en la rutina de l'agricultura extensiva, els ramats d'ovelles i bens juguen des de sempre un rol dominant. De fet ara són els únics animals que hi pasturen, a la vista.\nLa ramaderia ovina manté una tasca minvant, resistent sols per les ajudes públiques, castigada pel mercat interior de la carn i el consum, amb un preu per al productor molt baix, agredit per les importacions massives de be de les antípodes, Nova Zelanda i Austràlia, ramaderies intensives, sabors estranys, carns congelades.\nNo és xovinisme ni nacionalisme càrnic, lo nostro i lo foraster, les costelles o el be rostit locals són molt diferents als d'importació, per entitat i grandària.\nLa cria, edat de sacrifici i consum dels bens insulars, importa. Trenca amb la imitació de la moda dels bens de llet, amb prou feines sense sabor (igual que els ‘cochinillos’ mesetaris davant la porcella). Els animals que solament coneixen la llet materna i que no han provat l'herba del lloc no acaben de fer el pes a la boca, no donen gust.\nEls cuiners estrangers més nous que van aterrar a Mallorca abans del boom dels xefs d’estrella local van deixar testimoni del descobriment del valor i van enaltir l'ús dels bens insulars, l'edat de sacrifici i la potència i matisos de les seves carns i greixos.\nHi ha narracions verbals històriques de grans menjadors que articulen la llegenda de la singularitat de les costelles, braç i cames de bens alimentats de pastures banyades pel vendaval marí, la saladina, la d’aquelles cries que han tastat brins de plantes aromàtiques en la garriga litoral. Els ramaders que militen en la criança ecològica en produeixen i subministren a domicili exemplars i porcions excepcionals.\nAtacar la costella, sense els excessius pal i os i altres laterals que s'adjunten per vulnerar el preu real, fa sempre la sensació de procedir a una conquesta, el breu goig del plaure clàssic. No desitja floritures ni adherències singulars, és així dit, el triomf de la carn.


Celebra amb nosaltres el primer e-Health Investment Fòrum: Reservat la data! - Agenda - IISPV\nCelebra amb nosaltres el primer e-Health Investment Fòrum: Reservat la data!\nEl primer e-Health Investment Fòrum, un punt de trobada entre start-ups de salut digital i inversors pre-seed, seed i series A.\nAquesta primera edició estarà centrada en projectes de telemedicina, és a dir, iniciatives que ofereixin serveis de salut de manera remota i que permeten monitoritzar, diagnosticar, tractar o comunicar-se amb pacients mitjançant les noves tecnologies.\nEl pròxim 14 de setembre de 2020 s'obrirà la convocatòria de projectes, però si t'interessa assistir com a públic, ja pots inscriure't aquí.\nL'esdeveniment tindrà lloc en el marc del Barcelona Health Hub Summit i també estarà disponible online.


El 33 estrena "Josep Palau i Fabre. Retrat cubista". Departament de Cultura\nEl 33 estrena "Josep Palau i ...\nEl 33 estrena "Josep Palau i Fabre. Retrat cubista"\nFotografia de Palau i Fabre durant el rodatge d'"El salari de la por", de Clouzot\nEl dissabte 21 d'abril, a les 22.45, el 33 estrena "Josep Palau i Fabre. Retrat cubista".\nDirigit per Eloi Aymerich i produït per la Fundació Palau i Clack, amb la col·laboració de TV3, el documental pretén ser una mirada "subversiva" sobre aquest controvertit poeta, assagista, autor teatral, traductor, activista cultural, refugiat a l'exili i amic i biògraf de Picasso.\n"Josep Palau i Fabre. Retrat Cubista" s'estrena coincidint amb el tancament de l'Any Palau i Fabre i en una data que coincideix, a més, amb els 101 anys del naixement d'aquest intel·lectual català. També es podrà veure a la Sala Chomón de la Filmoteca el dimarts 5 de juny, en una sessió que es completarà amb la projecció de "Le Lalaire de la peur" (1952) ,d'Henri-Georges Clouzot, en què Palau i Fabre va fer de figurant.\nEl documental s'estrena el dissabte 21 d'abril, al 33\nMés informació al web de la CCMA


Ningú és Perfecte: No me beses en los labios\nQuè té de dolent que dues persones es facin un petó?\nDoncs si hem de fer cas a la darrera campanya de publicitat de Benetton i a la furibunda reacció del Vaticà, molt.\nPerquè a la Santa Seu no els ha fet gens de gràcia que es manipulés la imatge del Papa i la d’un Imam, fent creure a l’espectador que tots dos es feien un petó als llavis com a mostra- diuen els de Benetton, que són molt llestos- de bona voluntat i amor entre els pobles, credos i races.\nDe fet Benetton sempre ha apostat per la multiculturalitat en les seves campanyes. La diferència és que d’un temps ençà no és suficient fer fotos de grup a un xinès, un rosset i un mulato amb jerseis virolats per transmetre aquesta idea d’avantguarda trencadora que la firma italiana vol donar a les seves accions publicitàries.\nBenetton no és aliè a l’escàndol: fa uns anys va retratar un moribund de SIDA al seu llit de mort, anorèxiques, imatges de guerra...cada cop més la nostra retina es fa resistent a la sorpresa i cal anar sempre una mica més enllà per copsar la nostra atenció.\nRes. Ni tan sols ho té el fet que els retratats puguin ser polítics de renom o caps visibles d’alguna església. Tot i que no estaria de més tenir permís de l’interessat ficats a manipular la teva imatge.\nL’església sembla que ha pressionat molt perquè Benetton modifiqui la campanya i canviï el petó amb l’imam per un petó amb un nen, amb l’argument que resulta més creïble.\nTant creïble que fa por.\nPublicat per Ningú és Perfecte a les 8:47 a. m.


No sé d'on trac que hi ha un nou sector d'escalada a Peramola. Decidim anar a posar el nas la colla del dimecres (Joan Alcalà, Antoni Balasch i jo) però també s'apunten en Miquel i la Carol. Aviat farem un autocar...\nJa ens avisen que és un sector d'aventura que és una manera de dir que no trobareu parabolts orientatius i que hi ha un lloc on he hagut de pensar i repensar per on volia anar la via. Espero que amb els aclariments vosaltres no tingueu tants dubtes. Però la dificultat és tan baixa, i hi ha tantes savines, que pots anar una mica per allà on vols. Alerta amb les pedres. Esperem que passin moltes cordades per sanejar la roca. Avui a la paret erem 5 cordades.\nNosaltres triem la via del Pastoret. Poc a poc i pair bé.\n1a tirada (IV- - II+ - 40 metres - un parabolt i un arbust): Des de sota ja veiem un parabolt que ens indica per on comença la via. Pugem cap al parabolt i remuntem una petita aresta. Aviat arribem a un sector herbós que pugem com podem. Unes fites anirien bé per orientar-nos. Arribem a un muret tumbat que pugem sense gaires dificultats (II+).\n2a tirada (IV - III - III+ - 50 metres - tres parabolt i un pot de roca): Aquest és el llarg bonic de la via, així que a fruir-lo. Sortim per la dreta. Ara el terra és dret - fins ara era tombadot - i arribem al primer parabolt (IV justet). Pugem per una mena de canal. Trobem el primer pont de roca que han fet artificialment. Una passada artesanal. Sembla que pugem per un barranc no gaire pendent però on cal anar amb compte amb alguna pedra que pot viatjar i jugar a bolos amb els companys de sota.\n3a tirada (III+ - 40 metres - pont de roca - un parabolt i savines): Sortim sense veure el pont de roca però només ens cal enlairar-nos una mica i veure'l a l'esquerra. Personalment em vaig encara cap a una savina destacada que m'obliga a esforçar-me una mica però si es vol es pot contornejar. Davant hi ha una altra sabina gran. Alerta cal voltar-la per l'esquerra i darrera ... hi ha el parabolt estimat. No és fàcil de trobar. Recte amunt hi ha la reunió amb una anella per rapelar. Alerta cap de les dues cordades el vam trobar. Existeix en el punt que la paret es posa una mica més dreta.\n4a tirada (I - 35 metres - savines): Anem a la dreta a buscar un contrafort que voregem i anem en diagonal cap a dalt per un pedregar de savines. La reunió es comú a la via de la Moix.\n5a tirada (II+ - I - 30 metres - un parabolt): De la reunió tirem amunt fins trobar el parabolt i ara tirar a la dreta. Anem pujant atents a trobar la reunió que està més a dalt a l'esquerra.\nDescens: Fem un ràpel de 25 metres fins la reunió anterior i anem a buscar la tercera caminant assegurats per evitar una patinada desagradable entre tant pedruscall. Un cop aquí muntem tres rapels ressseguint la via fins al peu de la paret. Alerta amb les pedres que cauen amb el moviment de les cordes. Del peu de via al cotxe cal posar-hi 10 minuts.\nAccés: A Peramola prenem la carretera que va a Polig. Als 2,5 km trobem una àrea de pic-nic on aparquem. Ja veiem la paret davant. Localització molt evident.\nAproximació: Prenem un camí que surt de l'extrem de l'aparcament i l'anem seguint uns 5 minuts i anem ascendint. Passem per sota la via, no us poseu nerviosos, i un corriol ens duu fins a un camí més fressat pintat de blau i groc que resulta que és el GR1. Ens deixarà a 10 metres per sota de la via. 13 minuts.\nVia de baixa dificultat però en terreny d'aventura on cal navegar i vigilar la roca.\nDesnivell: 205 metres.\nMaterial: 5 cintes express, cordinos per llaçar savines i reunions. No vam fer anar els friends ni tascons.\nGrau d'exposició: Entre mig i baix per la caigudako de pedres.


10 anys de Ball Parlat a Cervera\nInforma: Carranquer, Diables de Cervera - Carranquers\nDimarts, 28 de maig de 2013 a les 10:03\nCervera (la Segarra) - S'acosta Corpus i amb ell la Festa de la Colla dels Diables de Cervera Carranquers, que enguany celebra 10 anys de Ball Parlat!\nDissabte, 1 de juny, afinarem les gralles i traurem el Bestiari local pel Toc de Vermut que recorrerà els carrers cèntrics de Cervera. Com a novetat d'aquest any, a partir del migdia, farem un concurs de gralles! A la pàgina web que hem creat per la Festa hi trobareu les bases per apuntar-vos-hi. S'hi pot apuntar tothom, no cal formar part de cap entitat ni grup de grallers, només cal buscar un parell de companys que toquin la gralla i un tabal i tocar un parell de cançons. Hi haurà en joc un pernil!\nI per acabar la jornada un bon sopar popular a la Plaça Major amb aquest menú: aperitiu, paella de Sant Guim de Freixenet i pastisset de Cal Puig.\nDesprés de sopar actuaran el grup de percussió cerverí Sound de Sekà i tindrem l'actuació musical dels Tamborinu So Obstinat, formació de Vilafranca del Penedès. Per acabar, gresca catalana amb els Germans Berenguer.\nMés informació: http://festadelacolla2013.wordpress.com/


Montblanc aprova per unanimitat retirar el títol de duc a Felip VI | Catalunya | EL PAÍS Catalunya\nMontblanc aprova per unanimitat retirar el títol de duc a Felip VI\nL'Ajuntament reclama a la Casa Reial que el monarca no utilitzi el títol i també declara Enric Millo 'persona non grata'\nTarragona 5 OCT 2017 - 19:23\tCEST\nMuralla de Montblanc. josep lluís sellart\nEl rei Felip VI ja no té honors a Montblanc. El ple municipal de la capital de la Conca de Barberà ha aprovat retirar-li el Ducat de Montblanc a l'actual monarca i a la seva descendent, Elionor de Borbó. L'Ajuntament de Montblanc manifesta el seu "rebuig" al sistema monàrquic i raona que el règim més democràtic és el que correspon a "la realitat republicana". El Consistori reclama a la Casa Reial que ni Elionor de Borbó ni el rei Felip VI no facin servir més el títol del Ducat de Montblanc.\nA Montblanc governa l'històric militant d'ERC al Camp de Tarragona Josep Andreu i la moció per desvincular la població de tota relació amb el monarca va rebre el suport de totes les forces amb representació municipal. És a dir, ERC, PDCat i un grup d'independents. L'Ajuntament justifica la moció en el fet que en el discurs que va realitzar aquest dimarts, Felip VI "no fes cap referència als disturbis que van crear la Guàrdia Civil i la Policia Nacional espanyola en diverses poblacions de Catalunya". Una de les càrregues policials va tenir lloc a Sarral, una població propera a Montblanc. La moció critica que el monarca es posi "mil·limètricament al costat" del govern del Partit Popular i li retreu a Felip VI que sentenciï que el Parlament i el Govern de Catalunya "estan al marge de la llei i de la Constitució espanyola".\nNo és la primera vegada que Montblanc recusa els honors al Rei d'Espanya. El 2013, el ple municipal ja es va manifestar contrari a la monarquia i va demanar a l’aleshores príncep Felip que renunciés al títol de duc del municipi.\nAra, el ple de Montblanc també ha declarat persona non grata el delegat del govern espanyol a Catalunya, Enric Millo. El text de repulsa critica que els efectius policials del Cos Nacional de Policia i de la Guàrdia Civil, "enviats de manera expressa per a impedir l'exercici democràtic de votar en un referèndum", reprimissin el dret de vot dels ciutadans i, en aquest sentit, en responsabilitza directament Millo. La moció demana la seva dimissió del càrrec de delegat del govern espanyol i senyala Millo com a un dels "principals responsables per l'actuació violenta i desproporcionada dels cossos policials".


«No sé si a Madrid van fer les coses millor o pitjor, però sí diferents» - Diari de Girona\nJoan Roca Xef\n18·05·21 | 06:31 | Actualitzat a les 18:35\nJoan Roca, a prop del Mercat del Lleó, a Girona Aniol Resclosa\nEl Celler de Can Roca i el BBVA van presentar fa uns dies la segona edició dels premis de productes sostenibles. Aprofitant l’acte, el xef Joan Roca va concedir una entrevista a Diari de Girona\nTan malament s’ho passen els petits productors?\nSí, i sobretot en la primera part de la pandèmia, quan els restaurants van haver de tancar i els deixaven de comprar. En tenim que treballen expressament per nosaltres, fan coses especials que nosaltres estem disposats a pagar, i va quedar tallada la connexió. Vam decidir fer això de posar els productes en caixes i enviar-les a gent que pogués tenir la sensibilitat. Així hem pogut ajudar gent molt diversa, gent que fa formatges, conserves... ha sigut una manera de contribuir. Els fèiem visibles.\nEls que han patit de valent són els restaurants...\nÉs cert que els restaurants som els que més hem patit, i hem hagut de trobar fórmules per trobar solucions. Ara es veu la gent animada, amb ganes d’anar a restaurants. Ho hem passat malament, però bé, soc optimista.\nJa serveixen sopars?\nDes de fa una setmana. Però nosaltres no som un bon exemple, les reserves ja estaven fetes. El que hem hagut de fer aquests mesos és gestionar les reserves fetes, dient a la gent que no podia venir, canviant la data, etc. El primer dia de sopars ja vam treballar a tope.\nQuants diners han perdut?\n(Riu) No ho he comptat. La facturació ha baixat moltíssim, cap un 60%, comparada amb un any normal.\nNo el voldria fer emprenyar, però: sap la diferència dels ajuts a restaurants entre França i Espanya?\nÉs clar, és d'això del que ens queixem. Els restaurants no demanàvem que ens deixessin obrir, sinó que ens ajudessin com a França o Alemanya. Ja sabem que el millor era tenir tancat, però amb alguna fórmula de suport, aquí no hi ha hagut ajudes. Ni les esperem, de fet ja ni les demanem. Mirem de sortir-ne sense esperar-les. No sé què tenen pensat però sap greu que hagin tingut tan poc en compte un sector tan important com la restauració. O com el turisme. Sap greu veure que ens tenen tan poc en compte a l’hora de pensar com ajudar-nos. Sap molt de greu.\nVa servir d’alguna cosa aquell manifest dels xefs més importants?\nNo, la veritat és que no va servir de res. Ens adreçàvem a les diferents administracions (ajuntaments, Generalitat, govern central), i ningú va respondre. Cap mirada cap a nosaltres ni cap diàleg directe amb les associacions. Res de res.\nAlgun xef va gosar dir que a Madrid es feien millor les coses.\nA Madrid van fer les coses diferents. No sé si millor o pitjor, també sabem que les xifres d’afectats són més altes. Però es va fer diferent. Hauríem agraït una mirada més específica, tancaments concentrats en àrees, normes diferents per a diferents tipus d’establiment, etc. Més diàleg, un sistema no tan global, que s’haguessin treballat les normes amb més meticulositat. Hauria sigut una feina feixuga, però hauria anat mot més bé.\nNo només no han tingut ajudes, sinó que han hagut de pagar com sempre.\nHem seguit pagant tributs i impostos com si treballéssim, només ens els ajornen, no ajuden. Diuen «ja pagaràs més tard, però amb interessos». Quina ajuda és, aquesta? Ens queixem d’això. Tenir un restaurant a Espanya és injust, respecte d'altres països, amb altres maneres de fer molt més eficients. No ens poden exigir pagar impostos si ens obliguen a tancar, aquí hi ha el gran greuge.


Bloc de n'Isaac Garcia: 10.07\nPublicat per Isaac Garcia a 23:00 1 comentari:\nRENFE: 2 videos de la manifestació 29-O\nVeient com ens han deixat els mitjans de comunicació, crec que el millor és que cadascú jutgi segons el que vegi i senti:\nRealitzats per Martí Cabré\nPublicat per Isaac Garcia a 18:01 1 comentari:\nPublicat per Isaac Garcia a 22:10 3 comentaris:\nPublicat per Isaac Garcia a 16:42 Cap comentari:\nPublicat per Isaac Garcia a 7:00 1 comentari:\nPublicat per Isaac Garcia a 18:26 1 comentari:\nRENFE: inauguraran... l'estació provisional d'El Prat\nEl govern espanyol ha construït una estació al Prat per poder tallar la cinta i fer-se la foto.\nINAUGURAREMOS POR COJONES, això deu tenir al cap el partit socialista havent ordenat bastir aquest baixador-estació provisional al Prat de Llobregat, que no figura al projecte i sense coneixement del mateix Ajuntament ni de la Generalitat. Cap dels responsables de Foment, de Renfe, o d'Adif no vol fer cap aclaració al respecte, mutisme absolut.\nTot per la foto, doncs segons el calendari electoral del PSOE, s'ha d'inaugurar l'AVE a Barcelona el dia 21 de desembre, el 22 a Màlaga i el 23 a Valladolid. A tota pressa. Això es una burla a la nostra cara, un altre gran menyspreu als catalans i catalanes, els que s'han quedat sense tren, els que paguen bitllet cada dia, els que queden embussats a les autopistes del Baix Llobregat, els que han d'aixecar-se abans i arribar a casa més tard, als que han de treballar més per cobrir la feina als companys que no poden ser-hi abans, als que han de pagar per la incompetència d'altres, als que paguen impostos i no reben res a canvi... en definitiva, al país.\nEl govern espanyol té molt clar quan arribarà el TAV a Barcelona, i quan arribaran ells a tallar la cinta. Ténen tan clar quan restabliran els trens de Rodalies? S'han pres la molèstia de quantificar el greuge que ens ha suposat? Funcionaran algun dia els trens metropolitans com els usuaris ens mereixem?\nTu vine, Zapatero, amb la teva ministra. Jo, aniré a comprar tomàquets.\nPublicat per Isaac Garcia a 22:10 Cap comentari:\nEtiquetes de comentaris: infrastructures, política, PSC\nRENFE: que hi hagi conseqüències\nLa ministra s'aferra a la cadira mentre les institucions catalanes exigeixen responsabilitats.\nDesprés de l'últim esvoranc d'ahir, on es va partir en dos l'andana de l'estació de Bellvitge, ha augmentat la consciència general al voltant de la pèssima gestió que el ministeri espanyol de Foment, Adif, Renfe i les constructores estan duent a terme. Aquesta negligència no ha passat enlloc més que a Catalunya... recordem que Madrid i Sevilla ténen AVE, i que Màlaga i Valladolid també estan en obres i inauguraran a mitjan desembre.\nAvui llegeixo a l'Avui el testimoni de dues dones que han de passar diàriament per una fràgil pasarel·la sobre les obres, sota el títol "Sort que no va passar la setmana passada". I és que a hores d'ara ningú ha pogut assegurar que quan per aquest tram ara inestable ple d'esvorancs circulaven trens, i quan en aquesta estació ara mig ensorrada hi passaven centenars de persones, no hi havia riscos. I és que sí, tenim molta sort, perquè si el primer esvoranc s'hagués produït un metre enllà, hauríem tingut un accident ferroviari amb víctimes. Poca broma.\nTambé podem trobar un escrit de l'alcalde de Vilanova i la Geltrú, on amb molta raó justifica la indignació dels seus ciutadans. Fa ènfasi en que les administracions no poden omplir-se la boca de demanar a la gent que no agafi el cotxe i alhora mantenir el transport públic en un estat tan deficient, i ens recorda que des dels anys 90 el servei ha anat a pitjor per la greu manca d'inversions. Òbviament, en la línia del seu partit -PSC PSOE-, no concreta res ni demana cap responsabilitat... i fa un any ens demanaven el vot amb la frase 'fets, no paraules'.\nMentrestant, el PSC prepara una estratègia d'engany. Ja hi ha un article on es diu que Zapatero es podria repensar canviar de ministra, mentre que ella s'hi nega "no me voy a ir", diu. Però el que comencen a escampar és que els resultats del partit socialista podrien estar molt compromesos amb la crisi de rodalies, advertint que aniran a parar al PP. Aviam... De Madre, estimada, de debò creus que els catalans passarem de votar a qui ens col·lapsa rodalies a votar a qui també va deixar d'invertir-hi durant 8 anys? No, no ho creus. Estàs fent servir el discurs de la por, del bipartidisme espanyol, el que no funcionarà perquè el que ens cal és la defensa dels interessos de Catalunya i dels catalans... això ni vosaltres, socialistes, ni els peperos, no ho esteu fent, no sabeu què és.\nEspases en alt, Esquerra i CiU ja han aprovat a l'Ajuntament de Barcelona la reprovació de la ministra de Foment Magdalena Álvarez i del secretari d'estat d'infrastructures Víctor Morlán per la seva "incapacitat per prevenir conflictes i gestionar les afectacions", reclamant també la seguretat de les obres. Esquerra també va reclamar un altre paquet de compensacions del que ningú parla: pel CO2 extra que els ciutadans hem de respirar, ara que centenars d'autobusos i milers de cotxes s'han afegit al trànsit rodat pel tall a rodalies.\nUna altra petició de dimissió s'aprovarà dilluns al Parlament de Catalunya, també amb els vots d'Esquerra i CiU. Iniciativa no hi va donar suport a l'Ajuntament però sí que ho farà al Parlament, a la inversa que el PP... jo, no ho entenc del tot.\nMontilla defensa la ministra en silenci, pero els consellers van més enllà. Joaquim Nadal (Obres Públiques, PSC) reconeix que "ha faltat autoritat i coordinació", està "molt preocupat" i afirma que "el que ha passat no s'arregla amb cap dimissió". Joan Puigcercós (Governació, ERC) expressa en una entrevista que seria un "acte de maduresa democràtica" que la crisi d'infrastructures li passi factura a Zapatero i que "el rigor tècnic que s'aplica a altres indrets no s'aplica aquí". Per la seva banda, el vicepresident de la Generalitat Josep-Lluís Carod-Rovira va dir ahir que la veritable solució als problemes va més enllà de canviar d'empresa d'obres o de ministra de Foment, sino de modificar "la política d'una manera radical, positiva, en relació amb Catalunya".\nMANIFESTACIÓ dilluns 29 d'octubre a les 19 hores a Plaça Sant Jaume.\nPublicat per Isaac Garcia a 18:08 Cap comentari:\nEtiquetes de comentaris: CiU, Esquerra, ICV, infrastructures, política, PP, PSC\nPublicat per Isaac Garcia a 18:00 Cap comentari:\nCatalunya, membre de la ILGA\nCatalunya serà el primer govern nacional a ingressar a la ILGA\nLa Conferència Anual de la International Lesbian & Gay Association (ILGA)-Europa es celebrarà entre el 24 i el 28 d’octubre a la ciutat lituana de Vilnius. Segons La consellera del Departament d’Acció Social i Ciutadania, Carme Capdevila (ERC) amb aquest acte la Generalitat accedeix com a membre de l’única associació mundial que agrupa associacions de gais i lesbianes d’arreu del planeta. D’altra banda, amb el seu ingrés, la Generalitat es converteix en el Primer Govern Nacional que forma part de l’ILGA, encara que des de l’àmbit municipal, també en són membres Amsterdam, Rotterdam i Venècia.\nLa manera de formar part de l’ILGA és triple: com associació de ple dret, com a suport personal o com a suport institucional. El govern català hi accedeix a través d’aquesta tercera via.\nXavier Verdaguer responsable del Programa per al Col·lectiu de Gais, Lesbianes i Transsexuals del Departament d’Acció Social i Ciutadania, exposarà les principals actuacions del Programa de GLTB de la Generalitat de Catalunya, el dia 26 a partir de les 11.30 hores en una taula conjunta on també hi intervindran Hans Ytterberg de la HomObud Office, depenent del Ombudsman suec; Laima Vengale, de l’oficina de l’Ombudsman per a la igualtat d’oportunitats de Lituània; Ben Baks, del Programa LGBT del govern holandès; i Michael O’Flaherty, rapporter dels Principis de Yogyakarta sobre l’Aplicació del Dret Internacional Humanitari en Relació amb l’Orientació Sexual i l’Identitat de Gènere de Nacions Unides.\nPublicat per Isaac Garcia a 0:19 Cap comentari:\nEtiquetes de comentaris: Esquerra, GLBT\nPublicat per Isaac Garcia a 22:00 Cap comentari:\nRENFE: perdem la paciència\nS'obre una guerra erma entre l'estat espanyol i la constructora OHL\nLa gensvolguda ministra espanyola Magdalena Álvarez insisteix en treure's responsabilitats de sobre i acusa la constructora OHL (la que s'encarrega de les obres al tram de Bellvitge) de l'esllavissada i el tall. A tot això, als catalans ens estan venent responsabilitats-fum: la causa del mal funcionament de rodalies ve de lluny i el partit socialista no posa remei.\nEsquerra exigeix 250 milions d'euros en compensacions.\nTenim ara un escàndol per una obra mal realitzada que ha posat en perill a milers d'usuaris i que ha provocat un tall patit pel ciutada i quantificat en termes de cost, un cost -29M€- que és un perjudici directe per Catalunya. Quatre línies de rodalies (R2, R6, R7, R10) i una de metro (L8) aturades sense data concreta, mig cobertes amb busos i embussant les autopistes de l'entrada oest de Barcelona. Foment addiu dues raons: que l'empresa no ha complert terminis d'execució -el túnel hauria d'haver estat enllestit el propassat febrer- i que li van proposar canvis constructius amb els que 'gairebé segur' no hi haurien hagut els incidents presents. L'empresa ho nega, "és l'obra més complicada" que han fet mai i "les decisions s'han pres amb ADIF, la direcció de l'obra", diuen, havent esgotat dues pròrrogues i estant ja fora de termini.\nAquest debat és estèril. No resol res. No acabarà en compensacions tangibles per als afectats directes ni indirectes. No serveix de res per tant carregar contra una constructora adjudicatària per una possible mala gestió d'una obra com fan Álvarez i Morlán. El ciutadà s'espera com a mínim responsabilitats polítiques que no arribaran -malgrat que ho demani el Ple de l'Ajuntament de Barcelona-. El Govern de l'estat no està a l'alçada del desastre, del col·lapse ni de la ineficiència acumulada, mira cap a una altra banda.\nFa molts anys que Rodalies Renfe de Barcelona pateix avaries i funciona de forma deficient. Ni un 20% d'aquestes han estat causades en aquests últims dos anys per les obres del TAV, això evidencia els efectes de molts anys de deixadesa pel que fa a la seguretat i manteniment de la infrastructura que vénen de moltes legislatures enrere, com ja vaig apuntar ahir-. PP i PSOE durant els seus governs han conegut aquestes mancances i no hi han posat solucions, però se segueixen centrant en aquest tall i en l'arribada de l'AVE en comptes de posar fil a l'agulla per millorar la xarxa metropolitana de rodalies. Lamentable.\nNo em sorprèn, doncs, que el greu problema de les infrastructures catalanes sigui ja el segon tema d'insatisfacció dels catalans i catalanes, només per darrere de l'accés a l'habitatge. Aquesta desídia de qui ha d'invertir -l'estat espanyol- ja és en boca de tots i espero, pel bé del país, que a l'hora de votar el català mig, el que agafa el transport públic, s'informi i castigui qui se'n riu, es calla o llença pilotes fora (PSC-PSOE), qui ho utilitza hipòcritament (PP), o qui es queixa amb grans paraules però després li vota de franc els pressupostos a Zapatero (ICV).\nA tot això, Esquerra Republicana ha estat la única força política que està exigint al govern espanyol compensacions econòmiques per al país. Demana, dins la negociació dels pressupostos generals de l'estat, un fins de compensació d'almenys 250 M€ a transferir a la Generalitat per tal de finançar mesures paliatives dels desastrosos efectes del col·lapse ferroviari a la regió metropolitana, i de retruc, en gran part del principat. A més, exigeix un pla de xoc de dotze anys per tal d'actualitzar la xarxa de rodalies de Barcelona valorat en almenys 6.000 milions d'euros, sobretot si pretén traspassar el servei a la Generalitat, ja que en aquestes condicions actuals no l'acceptarà.\nEns mereixem una xarxa de rodalies eficient i a nivell europeu, en comptes d'un servei de recaptació antic, brut i que et fa arribar tard a la feina i a casa. És important que més enllà de la frustració i la resignació, hi hagi informació, debat i conseqüències polítiques. En poc temps tenim unes eleccions, pensem-hi.\nMentrestant, demà s'adjudicarà el malaguanyat túnel del TAV pel centre de la ciutat i ja s'han començat a valorar les implicacions de les futures obres a l'estació de la Sagrera -2009-. També ha fallat una altra infrastructura: els panells informatius de l'Aeroport del Prat.\nPublicat per Isaac Garcia a 21:10 Cap comentari:\nEtiquetes de comentaris: Esquerra, ICV, infrastructures, política, PP, PSC\nRENFE: volem responsabilitats i volem solucions.\nEspanya ofega Catalunya\ni mira cap a una altra banda.\nNo és tolerable el que està passant aquest 2007. Rodalies sempre ha funcionat amb pegues, tots ho sabem, la fama que té se l'ha guanyada durant molts anys i durant molts governs, però mai s'havia arribat a l'extrem d'avaries diàries amanides amb una obra tan malament planificada com la del TAV.\nNo es pot estirar tant de la paciència com s'està fent. Durant una setmana o potser més tot l'eix ferroviari sud queda inoperatiu i els enllaços de transport públic s'han cobert amb autobusos. Evitem un col·lapse generalitzat, evitem que hi hagi un molt possible accident fatal al corredor de Bellvitge, però gestionada d'aquesta manera la crisi ferroviària redueix al negatiu la confiança del viatger en la companyia, en la infrastructura, en el transport públic, en l'administració i en els polítics.\nSabem des de fa molts anys que el TAV ha d'arribar. Sabem des de fa 3 per on ha de passar exactament. Com s'entén que s'hagi esperat a fer les obres de pressa i corrents l'últim any? Com s'entèn que no s'hagi previst ni advertit que tota aquesta obra causaria talls, avaries i desperfectes? Com es preveu una obra de tal magnitud amb tan poques llums? Què en rebrem a canvi d'un perjudici tan gran? En tres anys es podia haver enllestit un ramal bypass entre Cornellà i la Zona Franca pel costat dret del riu, i només cito un exemple del que es podria haver fet amb una mínima previsió.\nAixò només passa a Barcelona. Algú recorda cap titular de madrilenys emprenyats per cap caos a l'eix ferroviari d'entrada a la ciutat a causa d'obres de l'AVE? O cap petició de compareixença per contínues avaries en el servei en cap altra xarxa de rodalies? Anys de contínua deixadesa, els últims del felipisme, tot l'aznarisme i tot el zapaterisme han fet que el sistema ferroviari català quedi tan obsolet en manteniment i seguretat... que, com veiem, ara ningú no pot confiar en el tren per arribar al seu lloc de treball.\nEls mitjans del país deixen veure una part de la indignació ciutadana aquests dies, però la de debò va per dintre, es va coent. A la gent se li està tocant el dia a dia, fent-lo molt feixuc i rebent massa poca consideració... com si el bitllet de franc, la devolució exprés o els informadors contradictoris -úniques mesures palpables preses- compensessin perdre una hora més del seu temps a cada viatger.\nUn país que no funciona, per força perd posicions\nEls trens de rodalia, l'aeroport, l'electricitat... que tot això no funcioni no és tan fortuït com pot semblar o com se'ns presenta. És fruit de la deixadesa i del bloqueig polític, d'una voluntat de 'fer perdre el tren' i perjudicar econòmicament a Catalunya, és una inacció deliberada que va de la A d'Aznar a la Z de Zapatero passant per la G de González. Espanya ha recollit les rendes d'aquestes infrastructures i fa molts anys que no hi reinverteix res... les conseqüències les comencem a sentir des de fa dos anys, i si no hi ha millora, en tindrem per més, que més enllà del ciutadà emprenyat, seran econòmiques (a ningú se li escapa que arribar tard a la feina té un cost, oi?). Amb el dèficit fiscal no n'hi havia prou, és clar. Un altre motiu per sentir-nos ciutadans de segona d'un estat que només ens vol per xuclar. Voleu una prova?\nSeria un gran acte de responsabilitat ciutadana, una bona manera de demostrar que no podem seguir tolerant que se'ns despreciï, negant el vot als partits espanyols, passant de votar PP o PSC-PSOE... els uns fan el paripé mediàtic i els altres amaguen el cap i no parlen del tema. Mobilitzem-nos, que els partits responsables d'això no es confiïn de repetir diputats, que no es facin una foto tranquil·la inaugurant un TAV que ha suposat l'esfondrament del transport públic metropolità.\nFem que passi alguna cosa, forcem responsabilitats i exigim solucions.\nEsquerra reacciona exigint que el mateix president espanyol s'expliqui, i ho farà, però hem d'anar més enllà, el transport públic ha de ser un dels centres d'aquesta campanya i el nostre objectiu com a país és una compensació històricaper la deixadesa ferroviària i un traspàs de gestió que no es pot fer de qualsevol manera: ha d'anar acompanyat de contractes i garanties per fer front a la inversió de millora que un servei com aquest exigeix. Això és el que demana el poble català, que els trens vagin bé, que les solucions es puguin prendre aprop i que els responsables no siguin inaccessibles.\nPublicat per Isaac Garcia a 1:36 2 comentaris:\nL'esquizofrènia socialista: voten contra el retorn dels papers però assistiran a l'acte de diumenge\nTornem als transtorns de personalitat i al doble discurs: avui la Carme Figueras, diputada del PSC i exconsellera de Benestar i Família, ha anunciat que el seu partit secundarà l'acte de la Comissió de la Dignitat d'aquest diumenge 21 i que hi seran presents.\nAsistiran a un acte que demana el retorn total i immediat de la resta de papers expoliats pel franquisme que resten a l'Arxiu de Salamanca... quan dimarts van votar amb el PSOE contra això mateix. Segons sembla "retornar-los abans de final d'any era tècnicament impossible", quan hom sap que ja s'han retornat els de la Generalitat en un tràmit que va durar molt poques setmanes, no és una excusa creïble. Que siguin honestos, retornar-los abans de final d'any i abans de les eleccions espanyoles és políticament incòmode. La maniobra de tornar només els que son de la Generalitat no farà callar el país.\nSegurament asistiré a aquell acte, i crec que el millor que pot fer el PSC és no enviar-hi ningú.\nPublicat per Isaac Garcia a 16:48 Cap comentari:\nEtiquetes de comentaris: cultura, política, PSC\nPublicat per Isaac Garcia a 18:14 Cap comentari:\nPublicat per Isaac Garcia a 13:31 2 comentaris:\nLa Conferència Nacional cohesionarà Esquerra\nEsquerra Republicana de Catalunya a partir del 20 d'Octubre\nS'ultimen els detalls de la Conferència Nacional, amb una ponència política ambiciosa que compta amb aportacions de moltíssims militats i accepta esmenes crítiques i constructives.\nDe les 460 esmenes presentades, s'han acceptat més de 440. D'entre les quals, diverses propostes positives com la potenciació de la propera contesa electoral al parlament espanyol amb la incorporació de membres de les plataformes sobiranistes de la societat civil en una campanya nacional i ambiciosa, així com una diferenciació més gran entre partit i govern. També s'ha transaccionat una esmena promoguda per mi i altres companys de la Sectorial de Polítiques per a Gais i Lesbianes.\nEl Punt reflexa avui les gestions de la comissió redactora de la ponència política i estratègica d'Esquerra que ha de marcar l'acció del partit en els propers anys. S'ha fet un esforç per incorporar allò constructiu que es proposava des de diversos corrents crítics, així com per incloure les inquietuds de gran part de la militància a partir d'esmenes aprovades en assemblees locals.\n* Per la meva part, l'esmena que he impulsat conjuntament amb altres militants incorpora a la ponència un apartat que fa referència a la necessitat d'establir un sistema nacional de garanties per a la no discriminació, fent especial èmfasi en assolir una societat justa i lliure per tal de convertir Catalunya en un paradigma del progrés social. Calia fer-ne esment ja que la primera versió oficial no tractava el tema amb la profunditat que m'agradaria, a més que cap de les altres esmenes o ponències alternatives ni tan sols abordava les polítiques antidiscriminatòries. En aquest moments l'estem transaccionant amb la comissió redactora, ja que l'esmena ha estat aprovada en diverses assemblees locals, entre les quals la del Masnou.\nPel que sembla, la Conferència Nacional finalment serà un tret de sortida marcat per la unitat i responsabilitat i una esquerra forta més que no pas per la fuetejada que, en extrem, pretenen alguns sectors la importància dels quals ha estat maximitzada per mitjans de comunicació poc afins al republicanisme.\nPublicat per Isaac Garcia a 18:27 Cap comentari:\nPublicat per Isaac Garcia a 15:30 3 comentaris:\nPublicat per Isaac Garcia a 20:57 1 comentari:\nPublicat per Isaac Garcia a 14:39 2 comentaris:\nPublicat per Isaac Garcia a 17:17 1 comentari:\nManifest per la unitat\nAvui he recolzat un manifest dels alcaldes i alcaldesses d'Esquerra en favor de mirar endevant: el trobareu a esquerraforta.cat\nLluny de plantejar ara, com alguns volen fer, la renegociació de pactes de govern a les nostres institucions per tal de 'marcar paquet' com si això fós la mare dels fluixos resultats electorals d'Esquerra a les últimes conteses electorals, considero que cal complir. Complir amb el pactat, seguint actuant des de les institucions en favor d'unes polítiques socials i nacionals per les quals portem molt anys lluitant.\nI perquè un partit seriós no pot repensar-se les coses abans de complir un any, com tampoc pot anar variant els colors dels governs al gust mentre fa flaquejar les polítiques que engega. Com a partit madur que som, siguem responsables, mantinguem la unitat i escriguem des d'aquí.\nEsquerra mira més enllà del curt termini, perquè tenim un projecte de país per abans i després del 2014. Per una Esquerra Forta!\nPublicat per Isaac Garcia a 23:30 1 comentari:


En Directe a Ràdio 4 - Segona hora - 05/05/21\nDubtes sobre les herències. En parlem amb l'advocat i autor de 'Protege tu Herencia' Abel Marín Riaguas. Cuina i gastronomia amb la xef Carme Ruscalleda. Acabem programa amb l'In-Directe.\nveure més sobre "En Directe a Ràdio 4 - Segona hora - 05/05/21" veure menys sobre "En Directe a Ràdio 4 - Segona hora - 05/05/21"


He omplert la banyera d'aigua freda.: Les perles de Ronaldinho.\nPublicat per Jordi a les 9:24\naquest si que costará vendre'l......com es quedi ens arruina el kabró....\n21 de juny de 2008, a les 13:19\nAquest el que vol és cobrar sense treballar!! I qui no? jejeje El que passa que aquest se li nota massa!!\n22 de juny de 2008, a les 14:54\nLlàstima que un jugador com en Ronaldinho acabi convertit en "crack-paparra", espero que trobin aviat un bon antiparasitari...\nCom fas tantes entrades i jo ara no tinc massa temps per visitar els amics dels blogs, tinc feina acumulada:\n-Felicitar-te pels 7 cims, ja m'ho havien comentat que era bastant dura, doncs mira, ja la tens, i et serveix com a preparació pels dos grans reptes vinents.\n-Felicitar-te pel casament de la mare, com bé dius, que sigui molt feliça...\n- Felicitar-te pel Cap de Rec. Aquesta ja la tinc apuntada per l'any que vé, ja em vas parlar d'ella i després de llegir el teu article i veure aquestes fotos... és imposible resistir-se a la temptació de fer-la. Has titulat l'article com "bellesa infinita i duresa extrema". ¿Què et sembla "bellesa extrema i duresa infinita"? Imagino que també val...\nRepeteixo, preciós el reportatge...\nPer últim, s'em posen els cabells de punta quan veig aquell pont sobre l'oceà on heu d'aterrar a Funchal... <:-<<<\n22 de juny de 2008, a les 18:53\nLa veritat es que si no ho fa no trobarà cap equip que li pagui el quye demana. A més, la seva fama ya no pasarà desaparcebuda i canviar d'habits és molt difícil.\n23 de juny de 2008, a les 8:47\nFran: Gràcies per tot!! Ja veig que vas molt estressat i mancatde temps. Sí, també em serveix l'altre titular per la Cap de Rec. La veritat és que quan la facis l'any que ve, ja em podràs dir amb quin dels dos titulars et quedes!! jejeje\nPel que fa al Ronaldinho, bona definició aquesta del crack-paparra. Mai millor dit!! És d'aquell tipus de parassitisme en que només es beneficia ell.\nAlba: Sí, és el que em fa por, que hagi agafat ja el ritme aquest tant bo per ell i tant perjudicial pel club i que ara quan vegi que ha de tornar a agafar l'hàbit de treballar, li faci mandra i es quedi aquí. També, però, hi ha el codi intern, no? Per sancionar-lo? Però això ja no està a les meves mans.\n23 de juny de 2008, a les 13:34


Otegi es reuneix amb Puigdemont i defensa que el procés és 'impossible' sense unitat de l'independentisme\nEl Tribunal Europeu de Drets Humans reconeix a Otegi que no va tenir un judici just\tEl Tribunal Europeu de Drets Humans reconeix a Otegi que no va tenir un judici just\nOtegi es reuneix amb Puigdemont i defensa que el procés és ‘impossible’ sense unitat de l’independentisme\nEl dirigent d’EH Bildu, Arnaldo Otegi, ha explicat que ahir va reunir-se amb el president Carles Puigdemont a Waterloo. En una entrevista a Catalunya Ràdio, Otegi ha comentat que van mantenir una conversa agradable i que li va mostrar la solidaritat dels independentistes bascs. En aquest context, ha defensat que sense unitat de l’independentisme català, el procés serà impossible.\nD’altra banda, Otegi ha obert la porta a presentar un recurs al Tribunal Suprem (TS) per intentar revertir la seva inhabilitació després que el Tribunal de Drets Humans d’Estrasburg (TEDH) hagi sentenciat que no va tenir un judici just a Espanya. L’objectiu seria revocar la inhabilitació per a exercir càrrecs públics que encara l’afecta.\nLa reunió amb Puigdemont va coincidir amb la sentència del Tribunal d’Estrasburg que dóna la raó a Otegi i quatre condemnats més per la justícia espanyola. Segons que ha explicat el líder abertzale, tots dos es van felicitar de la decisió de justícia europea. Otegi ha dit que manté una bona relació amb totes les famílies de l’independentisme català i que estan disposats a contribuir en el procés a canvi de cap interès. ‘L’únic interès és que Catalunya faci la seva república i que es desenvolupi de manera pacífica i democràtica. Sense unitat és impossible fer aquest procés. Fem una apel·lació que les forces polítiques catalanes s’uneixin’, ha afegit.\nPreguntat per si la sentència del TEDH contra la justícia espanyola ajudarà els presos polítics catalans, no ha mostrat massa esperances. ‘M’agradaria pensar que s’obrirà una reflexió a la judicatura espanyola’, ha dit. Otegi creu que la judicatura espanyola hauria de reflexionar perquè s’ha pensat que la política ha renunciat a defensar la unitat d’Espanya i que els toca a ells aquesta ‘missió històrica’.


Federacio Catalana Beisbol i Softbol | La Selecció Catalana Little League queda eliminada del Ct. Europa-Àfrica\nLa Selecció Catalana Little League queda eliminada del Ct. Europa-Àfrica\nPosted at 14:55h in Destacat, Little League\tby\tfcbs\nAquest matí, l’equip dirigit per Rubén Fente, amb l’ajuda de Alcaide i Carrillo, ha estat derrotat per 4 a 3 per l’equip Alemany, en el partit eliminatori.\nEl combinat català ha tingut un calendari difícil, ja que desprès del sorteig de calendari, el primer partit es va enfrontar al mateix representant d’Alemany, equip d’origen americà, on els catalans van derrotar als germans per 13 a 1, en el primer partit i debut de la Selecció.\nAmb aquesta victòria el combinat català s’enfrontaria al representant de Gran Bretanya, on en un partit de nivell, el combinat català va vèncer per 7 a 2. Partit que els classificava per quarts de final davant d’Itàlia, en el grup dels equips amb cap derrota.\nDiumenge, va ser dia de festa i de recuperació per tots els jugadors i jugadores, per així arribar al dilluns a les 10:00 davant de la tota poderosa Emilia Romagna d’Itàlia. La novena de Fente va ser capaç d’apropar-se al marcador amb un 7-6 a l’últim inning del partit, però no van poder capgirar aquest, ja que el partit va finalitzar amb resultat de 8 a 6 pels italians.\nDesprès d’aquesta dura derrota en el partit d’ahir, la selecció havia de guanyar totes les eliminatòries restants per poder arribar a la desitjada final. En aquest camí, els catalans es trobaven de nou amb el combinat alemany, equip que ha derrotat avui als joves catalans per 4 a 3, destacant el bon nivell de llançadors per ambdós equips.\nAmb aquests derrota, finalitza la sisena participació de la Selecció Catalana Little League en un campionat d’Europa-Àfrica, on defeníem el títol de l’any 2018\nFelicitar i agrair la feina feta per tots els jugadors, jugadores, tècnics, pares, mares i clubs.


Dimiteix la directora general de Belles Arts que estava en contra del trasllat temporal de la Dama a Elx - À Punt\nL'Ajuntament confia en la cessió del bust iber durant l'any 2022, quan se celebra el 125é aniversari de la troballa\nLa Dama d'Elx al Museu Arqueològic Nacional, a Madrid, on es conserva actualment / Europa Press\n17 de novembre 2021 - 13:09\nPolèmica al voltant de la cessió temporal de la Dama d'Elx. Aquest dimecres s'ha fet pública la dimissió de la directora general de Belles Arts, Lola Jiménez-Blanco. La ja exdirectora va arribar-hi al setembre de l'any passat i és professora titular d'Història de l'Art en la Universitat Complutense de Madrid, on ha mostrat el seu desig de tornar. Eldiario.es informava de la seua dimissió, encara que al·ludia al conflicte pel trasllat de la Dama d'Elx i altres peces del Museu Arqueològic Nacional (MAN), a Madrid, a petició de diverses comunitats autònomes.\nMentrestant, l'Ajuntament d'Elx veu possible aconseguir la cessió temporal del bust iber de la Dama des del seu emplaçament actual al Museu Arqueològic Nacional (MAN) de Madrid per a la seua exposició a la ciutat coincidint l'any vinent amb el 125é aniversari de la troballa d'aquesta peça. Aquesta celebració està prevista el 2022. La Dama ja va tornar temporalment a Elx (Baix Vinalopó) el 2006, on va estar durant sis mesos amb motiu de la inauguració del Arqueològic i de la Història d'Elx (MAHE)\nEl 4 d'agost de 1897, un jove llaurador, Manuel Campello, Manolico, trobava aquesta icona ibera mentre treballava en la millora de les instal·lacions agrícoles d'una finca a l'Alcúdia, a cinc quilòmetres d'Elx. Ara, l'alcalde il·licità, el socialista Carlos González, ha explicat que està a l'espera d'una pròxima reunió amb el ministre de Cultura, Miquel Iceta, per a tractar aquesta cessió temporal de l'obra mestra de l'art iber per a l'últim trimestre de 2022, i ha afegit que en aquesta entrevista té "depositades importants expectatives". L'Ajuntament, de fet, considera que tindre la Dama al MAHE podria rebre un milió de visites.\nL'Ajuntament d'Elx negocia des de fa anys amb el Ministeri de Cultura el trasllat temporal de la Dama a la ciutat amb motiu de l'efemèride de la seua troballa en el jaciment arqueològic de l'Alcúdia, que va ocórrer el 4 d'agost de 1897. I González ha explicat que en paral·lel a les negociacions amb el ministeri el consistori treballa des del punt de vista local en l'adequació del Museu Arqueològic i de la Història d'Elx (MAHE), que és l'emplaçament on se situaria la Dama. D'aquesta manera, Elx ja està en procés d'escometre "totes les exigències plantejades pel Museu Arqueològic Nacional per a garantir l'adequada conservació de la peça".\n124 anys de la trobada de la Dama d'Elx


El PSOE demana la compareixença de l'advocat dels Cierco a la comissió 'Kitchen' - Poble Andorrà\nLa presència de Javier Iglesias ja va se demanada abans per Bildu\nJavier Iglesias, advocat dels Cierco a Espanya, i conegut com 'El Largo'.\nEl PSOE ha inclòs Javier Iglesias, conegut com El Largo i advocat a Espanya dels germans Cierco, perquè comparegui a la comissió d’investigació del ‘cas Kitchen’ sobre la caixa B del PP i l’extresorer Luis Bárcenas. El PSOE és el segon partit que ha demanat que el lletrat dels Cierco comparegui. El primer va ser Bildú.\nEl partit que lidera Pedro Sánchez vol que el seu antecessor en el càrrec, Mariano Rajoy, acudeixi a aquesta Comissió, i que també ho facin Cospedal i el seu marit (Ignacio López del Ferro), a més de Bárcenas i la seva dona (Rosalía Iglesias).\nDemana, així mateix, que passin per aquest fòrum l’exministre de l’Interior Jorge Fernández Díaz; el que fora secretari d’Estat de Seguretat Francisco Martínez; i l’exdirector de Gabinet de Francisco Martínez, Jorge Sanchís Bordetas.\nUna enquesta de Cuatro fixa que el 61% és favorable a que els youtubers es traslladin a Andorra


Estat i necessitats del taxi adaptat - Diari de la Discapacitat\nIniciOpinióEstat i necessitats del taxi adaptat\nTaula taxi adaptat a l’Àrea Metropolitana de Barcelona // Font: Taxi Services Provider\nSegons un informe publicat a mitjan mes de gener d’aquest any, l’Àrea Metropolitana Barcelona (integrada per 36 municipis) compta en l’actualitat amb més de 10.500 taxis. Pel que fa al nombre de taxis adaptats per a persones amb discapacitat, a partir d’un informe del Comitè Espanyol de Representants de Persones amb Discapacitat (CERMI), Barcelona disposa en l’actualitat de 88 vehicles, és a dir; de 0,9 taxis adaptats per cada 1.000 habitants amb problemes de mobilitat reduïda legalment reconeguda. El rànquing de ciutats amb taxis adaptats a Espanya, el lidera Madrid amb més 500 vehicles.\nSegons l’últim cens, a l’Àrea Metropolitana de Barcelona (AMB) al voltant del 8,1% de la seva població que pateix algun tipus de discapacitat reconeguda, i Badia del Vallès és el municipi que té una taxa més alta amb més del 13% del seu cens.\nDiscriminació a les persones amb mobilitat reduïda\nAquest informe deixa veure que hi ha una discriminació real respecte a les persones amb mobilitat reduïda. El 8,1% de la població de l’AMB suposa un total de 260.315 habitants amb alguna discapacitat reconeguda, de la qual, el 35,51% (segons l’últim cens), correspon a persones amb mobilitat reduïda, deixant un total de 92.400 habitants reconeguts com PMR. Per tant, si apliquem la ràtio taxi per habitant per a aquest col·lectiu, tan sols disposem de 0,9 taxis per cada 1000 habitants amb problemes de mobilitat reduïda.\nSi “comparem” aquestes dades amb el nombre total de taxis de l’àrea metropolitana, que són els 10.500 i la seva població de 3.200.000 habitants, veiem que la mitjana toca a tan sols 3,3 taxis per cada 1000 persones. És a dir, Barcelona és la zona en la qual hi ha una discriminació més gran. Això és degut per l’actitud de l’administració (Ajuntament de Barcelona i IMT) que no han incentivat i promocionat el taxi adaptat. Per contra, altres grans ciutats han portat a terme amb gran èxit la implantació d’un model de taxi adaptat o Eurotaxi, posant a disposició el mínim legal exigit per a la inclusió en el transport públic de taxi, la inclusió de persones amb problemes de mobilitat reduïda.\nA més, segons aquestes dades, Barcelona està molt lluny de complir amb la ràtio que exigeix la llei de disposar, tan sols un 0,8% de taxis adaptats sobre el total de flota, quan el mínim legal és d’un 5% dels taxis que han d’estar adaptats per a persones amb mobilitat reduïda.\nLa mobilitat pública, un dret de tots\nLa mobilitat pública és un dret per a tots el habitants i a Barcelona, el col·lectiu PMR disposa de menys oferta d’aquest mitjà de transport que una persona sense problemes de mobilitat, deixant patent una clara discriminació real i per a la qual, de moment, no hi ha aspecte de canviar la situació per part de l’administració. Així doncs, l’usuari PMR es troba amb una major inaccessibilitat i dificultats sense necessita un taxi per a la seva mobilitat a l’àrea metropolitana.\nFont: Green Taxi\nArticle anteriorQuàlia estrena un Casal cooperatiu al Taradell com a principal novetat de l’oferta de lleure d’estiu per a infants\nArticle següentL’Ajuntament de Blanes presenta la candidatura d’ASPRONIS a la Creu de Sant Jordi 2019


L'avi de TGN que ha fet descobrir una fossa: «Recollien els cossos amb un carro i els tiraven»\nUn testimoni de la Guerra Civil: L'avi de Salomó que ha guiat la localització de la fossa\nEn Jaume Colet tenia 9 anys quan la guerra va passar pel municipi\nper Albert Fuertes 11/11/2020 16:08h\nEl passat 21 d'octubre es va iniciar l'obertura d'una fossa de la Guerra Civil a Salomó. En aquesta, es creu que hi ha enterrats una vintena de soldats republicans assassinats durant l'ocupació del poble el gener del 1939. La memòria oral que corre pel poble assenyala que alguns veïns van recollir amb un carro els cadàvers que hi havien estesos a terra i els van enterrar en una fossa al cementiri.\nLa del municipi del Tarragonès és la 32a fossa que s'obre gràcies al Pla de fosses de la Generalitat de Catalunya i, la consellera de Justícia, Ester Capella, assenyalava que «treballem per poder començar a tancar el dol i per començar a recordar». Fins ara, s'han trobat 14 restes de soldats republicans enterrades.\nViure els fets\nDes de llavors ha plogut molt i les persones que van viure aquells temps, cada cop són menys. Un d'ells és Jaume Colet, qui quan tenia nou anys va veure unes imatges que se li van clavar a la retina i no ha pogut oblidar mai més. Ell, segons explica Catalunya Ràdio, ha estat l'indicador d'on es trobava la fossa a Salomó.\nEl pare del senyor Colet, pagès de professió, recollia amb el seu carro els soldats caiguts en la batalla. «Quan veies els pobres soldats d'aquella manera, mare meva», explica en Jaume, que no l'acompanyava, però sí que sabia on els dipositaven. En ser preguntat per la impressió d'aquells fets ho titlla d'inexplicable. «Els mataven igual que mosques», argumentava en Jaume, qui deia que «va quedar tot fet una porqueria». A més, la família Colet va ser de les poques que es van quedar a la localitat tarragonina en ple hivern del 1939.\nDes de l'any 2017, el Pla de fosses de la Generalitat de Catalunya planifica i prioritza l'obertura de fosses i els treballs per identificar-ne les víctimes. Les excavacions que s'han realitzat en diferents punts han facilitat la recuperació de 316 persones, vuit de les quals han estat identificades amb el programa d'identificació genètica. En aquest sentit, es prenen mostres d'ADN i es comprova que són les persones que s'estan buscant en aquella localització.\nÚltima hora Última hora Tarragonès Última hora Salomó Última hora Generalitat de Catalunya Última hora Conselleria de Justícia